DA Den Europæiske Unions Tidende CE 78/58

(2004/C 78 E/0058)

SKRIFTLIG FORESPØRGSEL P-1951/03

af Giacomo Santini (PPE-DE) til Kommissionen

(5. juni 2003)

Om: Forbud mod transit gennem Østrig

Til stor overraskelse har ministerpræsidenten for delstaten Tyrol, Herwing van Staa, for nylig udstedt forbud mod færdsel med lastvogne med en totalvægt over 7,5 ton på motorvejene i Tyrol på strækningen mellem kommunerne Kundl og Ampass, hvilket indebærer følgende:

— fra den 1. juni 2003 træder forbuddet mod natkørsel, der allerede var gældende om vinteren, i kraft,

— fra den 1. august 2003 indføres desuden forbud mod transit hele døgnet for visse sektorer såsom affald, skrot, korn, træ, mineraler, køretøjer, stål og sten,

— forbuddet vil også ramme sektoren for udvinding og transport af porfyr, der er den eneste uerstattelige indtægtskilde for tusinder af familier og hundreder af små og mellemstore virksomheder i alperegionerne, som dermed vil lide umådelig skade.

Selv om Tyrol-regeringens bevæggrund er forståelig, er det dog rimeligt at minde den om, at sådanne løsninger er i strid med EF-traktaten, idet de begrænser den frie udveksling af varer på det indre marked. Det synes ikke acceptabelt, at lokale myndigheder kan bringe et omfattende og allerede afsluttet arbejde i fare ved at træffe selvstændige beslutninger i strid med fællesskabsbestemmelserne.

Også det gamle problem med økopointordningen, som Østrig indførte unilateralt, er blevet anfægtet af alle andre medlemsstater og er ved at blive afskaffet efter pres fra Europa-Parlamentet. Kan Kommissionen på baggrund af ovenstående oplyse,

1. om ikke den mener, at den østrigske regering og den nordtyrolske regionalregering igen har overtrådt EF-traktatens bestemmelser om den frie bevægelighed for varer og personer?

2. hvad den agter at gøre for at få Østrig til at trække disse unilaterale beslutninger, der ikke er i overensstemmelse med fællesskabsbestemmelserne, tilbage?

3. om ikke den mener, at denne gentagne overtrædelse af traktaten bør forelægges Domstolen i Luxembourg?

Svar afgivet på Kommissionens vegne af Loyola de Palacio

(8. august 2003)

Kommissionen har set nærmere på forbuddet mod kørsel med tunge lastbiler, som transporterer visse varer, på en bestemt vejstrækning på motorvej A 12 (Inntal-Autobahn) i Tyrol. Dette forbud blev udtsedt den 27. maj 2003 af guvernøren for delstaten Tyrol. På baggrund af de østrigske myndigheders forklaringer besluttede Kommissionen den 24. juni 2003 at indlede en overtrædelsesprocedure mod Østrig i og med, at kørselsforbuddet, som træder i kraft 1. august 2003, udgør en hindring for den frie udveksling af vejtransportydelser såvel som for den frie bevægelighed for varer. Endvidere forekommer forbuddet at være ude af proportion med det erklærede mål, nemlig forbedringen af luftkvaliteten. Den 23. juli 2003 besluttede Kommissionen at indbringe denne sag for Domstolen med begæring om foreløbige forholdsregler. Den 30. juli 2003 afsagde Domstolens præsident en kendelse om, at Republikken Østrig skulle suspendere anvendelsen af den lovgivning, der anfægtedes af Kommissionen, i afventning af resultatet af begæringen om foreløbige forholdsregler.

For så vidt angår forbuddet mod natkørsel, er Kommissionen for øjeblikket i gang med at undersøge dette forbuds udvidelse til at gælde hele året og denne udvidelses forenelighed med fællesskabsretten. Den vil senere træffe beslutning om, hvorvidt det ligeledes er nødvendigt at indlede en overtrædelsesprocedure i denne sag.